Document ID: 32003D0863

Απόφαση της Επιτροπής
της 2ας Δεκεμβρίου 2003
σχετικά με τα υγειονομικά πιστοποιητικά για την εισαγωγή ζωικών προϊόντων από τις Ηνωμένες Πολιτείες της Αμερικής
[κοινοποιηθείσα υπό τον αριθμό Ε(2003) 4444]
(Κείμενο που παρουσιάζει ενδιαφέρον για τον ΕΟΧ)
(2003/863/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 98/258/ΕΚ του Συμβουλίου, της 16ης Μαρτίου 1998, για τη σύναψη της Συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής περί υγειονομικών μέτρων προστασίας της δημόσιας υγείας και της υγείας των ζώων που εφαρμόζονται στο εμπόριο ζώντων ζώων και ζωικών προϊόντων(1) και ιδίως το άρθρο 3,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών(2), όπως τροποποιήθηκε για τελευταία φορά από τον κανονισμό (ΕΚ) αριθ. 807/2003(3), και ιδίως τα άρθρα 11 παράγραφος 2 και 22 παράγραφος 2, καθώς και τις αντίστοιχες διατάξεις των άλλων οδηγιών που καθιερώνουν τους υγειονομικούς όρους και τα πρότυπα των πιστοποιητικών για την εισαγωγή ζώντων ζώων και ζωικών προϊόντων από τρίτες χώρες,
Εκτιμώντας τα ακόλουθα:
(1) Το παράρτημα V της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής περί υγειονομικών μέτρων που εφαρμόζονται στο εμπόριο ζώντων ζώων και ζωικών προϊόντων για την προστασία της δημόσιας υγείας και της υγείας των ζώων ("η συμφωνία") καθορίζει, μεταξύ άλλων, τα υγειονομικά μέτρα για το νωπό κρέας, τα προϊόντα κρέατος και ορισμένα άλλα ζωικά προϊόντα που αποτελούν αντικείμενο εμπορικών πράξεων με τις Ηνωμένες Πολιτείες της Αμερικής, για τα οποία έχει καθοριστεί ισοδυναμία.
(2) Η οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ(4), όπως τροποποιήθηκε για τελευταία φορά από την απόφαση 2003/721/ΕΚ της Επιτροπής(5), προβλέπει ειδικές απαιτήσεις πιστοποίησης για ζώα και προϊόντα ζωικής προέλευσης προκειμένου να αποφευχθεί η διάδοση ασθενειών στον άνθρωπο και στα ζώα.
(3) Το άρθρο 10 της οδηγίας 92/118/ΕΟΚ ορίζει ότι η ζελατίνη και το κολλαγόνο που προορίζονται για κατανάλωση από τον άνθρωπο και πρόκειται να εισαχθούν στην ΕΚ πρέπει να συνοδεύονται από υγειονομικό πιστοποιητικό σύμφωνα με το υπόδειγμα που ορίζεται στο παράρτημα ΙΙ κεφάλαιο 4.
(4) Με την απόφαση 2003/833/EΚ(6) περί της έγκρισης για λογαριασμό της Ευρωπαϊκής Κοινότητας τροποποιήσεων των παραρτημάτων της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής περί υγειονομικών μέτρων που εφαρμόζονται στο εμπόριο ζώντων ζώων και ζωικών προϊόντων για την προστασία της δημόσιας υγείας και της υγείας των ζώων, εγκρίθηκαν οι συστάσεις που έγιναν από τη μεικτή επιτροπή διαχείρισης -που συγκροτήθηκε βάσει της συμφωνίας- όσον αφορά την ισοδυναμία των προτύπων των Ηνωμένων Πολιτειών της Αμερικής για τη ζελατίνη και το κολλαγόνο με τα κοινοτικά πρότυπα και πρέπει να εφαρμοστούν. Κατά συνέπεια, πρέπει να καταρτιστούν υποδείγματα πιστοποιητικών για την εισαγωγή ζελατίνης και κολλαγόνου από τις Ηνωμένες Πολιτείες της Αμερικής στην Κοινότητα τα οποία θα παρέχουν τις αντίστοιχες εγγυήσεις.
(5) Η Κοινότητα οφείλει να εφαρμόσει την αναγνώριση της ισοδυναμίας που χορηγήθηκε στις Ηνωμένες Πολιτείες της Αμερικής σε προσωρινή βάση, εν αναμονή της επιβεβαίωσης από τις Ηνωμένες Πολιτείες της Αμερικής της έγκρισης των αλλαγών που επήλθαν στη συμφωνία.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη εγκρίνουν την εισαγωγή ζελατίνης και κολλαγόνου από τις Ηνωμένες Πολιτείες της Αμερικής για κατανάλωση από τον άνθρωπο, υπό την προϋπόθεση ότι συνοδεύονται από επίσημο υγειονομικό πιστοποιητικό σύμφωνα με τα υποδείγματα που αναφέρονται αντίστοιχα στα παραρτήματα Α και Β.
Άρθρο 2
Η παρούσα απόφαση ισχύει από τις 15 Δεκεμβρίου 2003.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 2 Δεκεμβρίου 2003.

Labels: 3
17
18